Id-Deċiżjoni tal-Kummissjoni
ta' l-4 ta' Diċembru 2002
dwar ir-raġunijiet li minħabba fihom ma ġiex inkluż l-azafendin fl-Anness I tad-Direttiva tal-Kunsill 91/414/KEE
(notifikata bid-dokument numru C(2002) 4781)
(Test b'rilevanza għaż-ŻEE)
(2002/949/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/414/KEE tal-15 ta' Lulju 1991 dwar it-tqegħid fis-suq ta' prodotti għall-ħarsien tal-pjanti [1], kif l-aħħar emendata bid-Direttiva tal-Kummissjoni 2002/81/KE [2], u b'mod partikolari l-Artikolu 6(1) tagħha,
Billi:
(1) Skond l-Artikolu 6(2) tad-Direttiva 91/414/KEE (minn issa 'l quddiem imsejħa "id-Direttiva"), nhar il-25 ta' Ġunju 1997, Spanja rċeviet talba minn Du Pont de Nemours ("l-applikant") biex is-sustanza attiva azafenidin (DPX R 6447) tkun inkluża fl-Anness I tad-Direttiva.
(2) Skond id-dispożizzjonijiet ta' l-Artikolu 6(3) tad-Direttiva, il-Kummissjoni ikkonfermat fid-Deċiżjoni tagħha 98/242/KE [3] li d-dokument ippreżentat għall-azafenidin jista' jkun kkunsidrat bħala konformi, fil-prinċipju, mal-ħtiġijiet u tagħrif ta' l-Anness II u għal prodotti għall-ħarsien tal-pjanti li fihom din is-sustanza attiva, ta' l-Anness III tad-Direttiva.
(3) Skond l-Artikolu 5(1) tad-Direttiva, sustanza attiva għandha tkun inkluża fl-Anness I għal perjodu li ma jeċċedix l-għaxar snin jekk ikun mistenni li la l-użu u lanqas ir-residwi ta' prodotti għall-ħarsien tal-pjanti li jkun fihom din is-sustanza attiva m'hu se jkollhom effetti ħżiena fuq is-saħħa umana jew ta' l-annimali jew fl-ilma ta' taħt l-art jew xi influwenza mhux aċċettabbli fuq l-ambjent.
(4) Għall-azafenidin, l-effetti fuq is-saħħa umana u fuq l-ambjent ġew valutati, skond l-Artikolu 6(2) u (4) tad-Direttiva, għall-użi proposti mill-applikant. Bħala Stat Membru nominat rapporteur, Spanja għaddiet lill-Kummissjoni, nhar it-23 ta' Frar 2001, abbozz ta' rapport ta' valutazzjoni dwar is-sustanza.
(5) Hekk kif irċeviet ir-rapport ta' l-Istat Membru rapporteur, il-Kummissjoni ikkonsultat kemm ma' l-esperti ta' l-Istati Membri kif ukoll mal-applikant Du Pont de Nemours, kif previst fl-Artikolu 6(4) tad-Direttiva.
(6) L-applikant informa lill-Kummissjoni u lill-Istat Membru rapporteur, li ma xtaqx jieħu sehem aktar fil-programm ta' xogħol dwar din is-sustanza attiva.
(7) Għalhekk, mhux possibbli li din is-sustanza attiva tkun inkluża fl-Anness I tad-Direttiva 91/414/KEE.
(8) Kull żmien mogħti żejjed għar-rimi, ħażna, tqegħid fis-suq u użu ta' ħażniet eżistenti ta' prodotti għall-ħarsien tal-pjanti li jkun fihom l-azafenidin awtorizzat mill-Istati Membri, skond id-dispożizzjonijiet ta' l-Artikolu 8(1) tad-Direttiva 91/414/KEE, għandu jkun limitat għal perjodu ta' mhux aktar minn 12-il xahar sabiex il-ħażniet eżistenti ikunu jistgħu jibqgħu jintużaw għal mhux aktar minn staġun ieħor ta' tkabbir.
(9) Din id-Deċiżjoni hi bla ħsara għal kull azzjoni li l-Kummissjoni tista' tieħu aktar 'il quddiem dwar din is-sustanza attiva fil-qafas tad-Direttiva tal-Kunsill 79/117/KEE [4].
(10) Huwa xieraq li ssir dispożizzjoni li r-rapport finalizzat ta' reviżjoni, ħlief għal dak li jirrigwarda tagħrif kunfidenzjali, jibqa' jew ikun disponibbli għall-, jew mill-Istati Membri għal għanijiet ta' konsultazzjoni minn partijiet interessati.
(11) Il-miżuri previsti f'dan ir-Regolament huma skond l-opinjoni tal-Kumitat Permanenti tal-Katina tal-Ikel u s-Saħħa tal-Annimali,
ADOTTAT DIN ID-DEĊIŻJONI:
L-Artikolu 1
L-azafenidin mhux inkluż, bħala sustanza attiva, fl-Anness I tad-Direttiva tal-Kunsill 91/414/KEE.
L-Artikolu 2
L-Istati Membri għandhom jiżguraw li:
(1) awtorizzazzjonijiet proviżorji dwar prodotti għall-ħarsien tal-pjanti li fihom l-azafenidin ikunu rtirati fi żmien sitt xhur mid-data ta' l-adozzjoni tad-Deċiżjoni preżenti;
(2) mid-data ta' l-adozzjoni ta' din id-Deċiżjoni l-ebda awtorizzazzjonijiet proviżorji għal prodotti għall-ħarsien tal-pjanti li fihom l-azafenidin ma jingħatawx skond id-deroga prevista fl-Artikolu 8(1) tad-Direttiva 91/414/KEE.
L-Artikolu 3
Kull żmien żejjed mogħti mill-Istati Membri skond id-dispożizzjonijiet ta' l-Artikolu 4(6) tad-Direttiva 91/414/KEE għandu jkun qasir kemm jista' jkun u ta' mhux aktar minn 18-il xahar mid-data ta' l-adozzjoni tad-Deċiżjoni preżenti.
L-Artikolu 4
L-Istati Membri għandhom, ħlief għal tagħrif kunfidenzjali fis-sens ta' l-Artikolu 14 tad-Direttiva 91/414/KEE, iżommu r-rapport ta' reviżjoni dwar l-azafenidin għad-dispożizzjoni ta' kull partijiet interessati għal konsultazzjoni jew iqegħduh għad-dispożizzjoni tagħhom fuq talba speċifika.
L-Artikolu 5
Din id-Deċiżjoni hija indirizzata lill-Istati Membri.
Magħmul fi Brussel, fl-4 ta' Diċembru 2002.